ભારતમાં તો ભાગ્યે જ જાહેરમાં ચુંબન લેવાય છે, મોટે ભાગે તો ચોરીછૂપીથી જ લેવાય. આપણાં ત્યાં વસ્તી જ એટલી બધી છે કે મુંબઈ જેવા શહેરમાં ચુંબન માટે બહાર તો ઠીક, ઘરમાં પણ પ્રાઈવસી મળે નહિ. અમદાવાદની વાત અને જાત અનુભવ કહું તો જાહેર સ્થળોએ માણસ ન હોય તો કૂતરા કે ગાય તો અવશ્ય હોય પછી નિરાંતે ચુંબન ક્યાંથી લેવાય ? ગાય-કૂતરાથી પ્રાઈવસી ભંગ થાય, એટલે એ જોવે એ કારણે નહિ, પણ છોકરીઓ બિચારી ડરી ન જાય? હવે વિચારો કે કૂતરું આજુબાજુ આંટા મારતું હોય કે ગાય તમારી બાઈક નીચે પડેલા કાગળ કે મકાઈનું છોતરું ખાવા માથું નીચું કરે અને તમે બાઈક પર સાંકડ-માંકડ આગળ પાછળ ગોઠવાયેલા હોવ, રસ્તે જતાં આવતાં બાઈક ધારીઓ વાંકા-ચુકા ચલાવીને હેડ લાઈટ જાણી જોઈને તમારી તરફ નાખતા હોય, ત્યારે હોઠ ચુંબન લેવા જાય ત્યાં પેલી ઉછળે જ ને ? અને હોઠને બદલે આંખ કે વાળ મ્હોમાં આવે!